Sa turre de S. Francau
Pro Almericu Ribera

Cand’in sos nottes, càndida sa luna
Illuminat sa bruna,
Bella, sarda Metropoli, dromida
In dulches sonnos, sacros
De gloria antiga. E cantos de battaglias,
De un’edade fuida
In sa currente eterna de su tempus,
Li murmurat su mare,
Chi saludat sas nobiles muraglias
De sos graniticos suos bastiones,
Chi han tintu, molzende pro sa patria,
De samben generosu,
De Sulis sos terribiles
Fortes Milizianos;

Eo t’ido ispuntare solitaria,
Superba costruzione ’e sos Pisanos
Che Dea vindicadora,
Minettosa in sas nèulas de s’aera.
E paret chi unu sonu de cadenas
Intenda, e de lamentos
De animas ispiradas senza lughe.
E ripitin sos bentos
Cussu cantu d’isciaos tottu penas.

Cant’amores truncados
In mesu a sos muros tuos de granitu.
Cant’ingegnos siccados
In cuddu menzus e caru fiorire,
E forzis innozentes!
Cant’agonias, boghes de piantu
Han intesu e miradu indifferentes
Sas pùdidas, muffosas zellas tuas!

Simile a s’infinidu,
Misteriosa, intantu
Tue istas cun sos seculos cumpagna.
E miras su chelu, miras sa campagna,
Sa zittade dromida,
Muda cun su profilu altu e nieddu,
Casi irrochende a Deu
O bettende a sos annos un’isfida.